Diari Oficial de la Generalitat Valenciana


Sumari del DOGV 5668, del 27-12-2007 (2007/15659)

ACORD de 21 de desembre de 2007, del Consell, pel qual aprova l'Acord entre la Conselleria de Justícia i Administracions Públiques i els representants de les centrals sindicals integrants de la Mesa Sectorial de Justícia sobre els increments lineals mensuals sobre les quanties que en l'actualitat percep cada funcionari pels conceptes de complement autonòmic transitori i complement de productivitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5668

Data del DOGV
:   27-12-2007

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2007/15281


Data del document
:   21-12-2007

Organisme emissor
:   Conselleria de Justícia i Administracions Públiques

Tipus de document
:   Acord

Descriptors 

:   * augment salarial
    * funcionari
    * remuneració del treball
    * concurs administratiu

ACORD de 21 de desembre de 2007, del Consell, pel qual aprova l'Acord entre la Conselleria de Justícia i Administracions Públiques i els representants de les centrals sindicals integrants de la Mesa Sectorial de Justícia sobre els increments lineals mensuals sobre les quanties que en l'actualitat percep cada funcionari pels conceptes de complement autonòmic transitori i complement de productivitat. [2007/15362]  
El Consell, en la reunió del dia 21 de desembre de 2007, va adoptar l'acord següent:  
L'activitat de tota administració pública ha d'estar orientada a servir amb objectivitat els interessos generals dels administrats, principi consagrat en la nostra Carta Magna i al compliment de la qual, especialment durant els últims anys, ha dedicat el Consell tots els seus esforços.   
Fruit d'este principi rector, ha sigut constant l'esforç realitzat per a adaptar els servicis de les distintes administracions a les demandes, cada vegada més complexes i nombroses, d'una societat en constant transformació i desplegament, cosa que no haguera sigut possible realitzar sense comptar amb la implicació i activa participació dels distints col·lectius de servidors públics.  
En concret, en l'administració de Justícia valenciana, durant els últims anys s'ha generat un clima de diàleg amb els representants dels treballadors que han desembocat en diversos acords que, en la seua totalitat, contribuïxen a millorar de forma substancial el servici públic de la justícia mitjançant l'adopció de millores d'índole social, sindical, formatives i econòmiques, que tenen per destinataris al personal al servici de l'administració de Justícia i que contribuïxen a incrementar encara més el seu grau d'implicació en la prestació d'un servici de qualitat.  
En este panorama, mereix especial menció l'acord aconseguit el 4 de febrer de 2003, sobre mesures retributives, pioner en el seu moment entre les distintes administracions amb competències assumides en matèria de justícia, i que ha servit per a reconéixer el grau d'implicació i assumpció de noves responsabilitats que per a eixe personal es deriven després de l'adopció de la reforma operada per la Llei Orgànica 19/2003, de 23 de desembre, de modificació de la Llei Orgànica del Poder Judicial.  
No obstant això, transcorreguts més de 4 anys des de l'aplicació efectiva de l'esmentat acord, administració i sindicats consideren convenient acostar novament postures i propiciar l'establiment de noves mesures retributives que permeten, per una banda, incentivar i reconéixer l'empleat públic com a pilar fonamental en la tasca de millorar la qualitat del servici que es presta als ciutadans i, per l'altra, assegurar el seu màxim grau de col·laboració en el gradual desplegament i implantació de les noves tecnologies al servici de l'administració de justícia, aconseguint al temps una equiparació salarial semblant a la vigent en altres territoris de l'Estat en què s'han anat aconseguint successius acords retributius.  
Per tot això, la conselleria de Justícia i Administracions Públiques, i els representants de les organitzacions sindicals CSI-CSIF, CC.OO i UGT-PV, presents en la Mesa Sectorial de Justícia, conscients de la necessitat continuar apostant per donar un decidit impuls de modernització i millora a l'administració de Justícia i d'establir mecanismes que asseguren un llarg període d'enteniment social, van a aconseguir acord amb el següent tenor literal:   
«La conselleria de Justícia i Administracions Públiques i les organitzacions sindicals CSI-CSIF, CC.OO i UGT-PV, integrants de la Mesa Sectorial de Justícia, convenen les següents mesures d'aplicació a partir de l'1 de gener de 2008:  
1. Àmbit personal i territorial.  
El present acord s'aplicarà al personal al servici de l'administració de Justícia transferit a la Generalitat, tant funcionaris de carrera com a interins, que es trobe destinat a les oficines judicials, fiscalies i la resta de servicis de l'administració de justícia radicats en el territori de la Comunitat Valenciana.   
2. Mesures retributives.  
Amb l'objecte d'aconseguir una millora del servici públic que l'administració de Justícia presta al ciutadà, i amb l'ànim d'obtindre una major agilitat en la tramitació dels procediments judicials i una minoració dels temps de resposta oferits, es considera oportú establir unes mesures retributives vinculades a la consecució de determinats objectius, que incentiven i retribuïsquen justament a l'empleat públic d'acord amb els majors nivells d'implicació i esforç exigibles. Per això, s'acorden increments lineals mensuals sobre les quanties que en l'actualitat percep cada funcionari pels conceptes de complement autonòmic transitori i complement de productivitat, segons el detall següent:  
Any 2008  
Des de l'1 de gener, increment de 50 euros mensuals.  
Des de l'1 de juliol, increment d'uns altres 25 euros addicionals.  
Any 2009  
Des de l'1 de gener, increment d'uns altres 100 euros addicionals.  
Des de l'1 de juliol, increment d'uns altres 25 euros addicionals.  
Les parts firmants convenen a reconéixer que el Consell, des del moment que van ser assumides les competències en matèria de justícia, efectua de forma regular importants inversions econòmiques per a incorporar als òrgans judicials del nostre territori les últimes i més avançades tecnologies i ferramentes informàtiques, destinades a facilitar el treball dels servidors públics i a incrementar les dosis d'eficàcia i eficiència en el servici públic de l'administració de Justícia.  
Per això, per a portar a bon fi els objectius perseguits i demostrar una verdadera implicació en l'ús de les noves tecnologies, els funcionaris de l'administració de justícia hauran d'implicar-se efectivament en el procés modernitzador iniciat, i prestar la seua col·laboració activa en el desplegament dels sistemes tecnològics que es determinen i a través de l'efectiva utilització de les ferramentes informàtiques i/o audiovisuals que s'implanten al si de les oficines judicials i, també, mitjançant l'assistència i participació actives en les activitats formatives que, relacionades amb esta matèria, puguen establir-se.   
3. Aprovació de les relacions de llocs de treball.  
L'abonament del complement autonòmic transitori, calculat en la forma prevista en l'apartat 2 d'este acord, es mantindrà fins a l'entrada en vigor de les relacions de llocs de treball del personal al servici de l'administració de justícia, moment en què serà substituït pel complement específic concret i individualitzat que es determine a través de la negociació amb els representants dels treballadors. En tot cas, es garantix la consolidació en concepte de complement específic de les quanties que resulten de l'aplicació del present acord, amb independència de la data d'entrada en vigor de les relacions de llocs de treball.   
Les quantitats mencionades no seran absorbides pels increments que es puguen derivar de qualsevol altre acord procedent dels diferents fòrums de negociació, i seran periòdicament actualitzades amb els increments fixats en les corresponents lleis de pressupostos anuals.  
4. Extensió dels efectes.  
Les organitzacions sindicals reconeixen l'important esforç realitzat per la conselleria de Justícia i Administracions Públiques amb l'assumpció dels compromisos retributius pactats en este document, la qual cosa situa els funcionaris de l'administració de justícia de la Comunitat Valenciana en una avançada situació respecte als d'altres territoris de la nació, i assumixen que els efectes generats pel mateix han de propiciar un període d'estabilitat caracteritzat per un clima de pau social sostingut.  
És per això que les organitzacions sindicals es comprometen a no sol·licitar durant la pròxima legislatura (2007-2011) cap altre increment retributiu a l'administració per aquells conceptes que són competència de la Generalitat, sense perjuí dels increments generals que s'establisquen en les lleis de pressupostos anuals.  
6. Clàusula derogatòria.  
A partir de l'1 de gener de 2008 quedarà sense efecte el que disposa el vigent Acord de la Mesa Sectorial de l'administració de Justícia de la Generalitat Valenciana Sobre Mesures Retributives, de 23 de gener de 2006, publicat en el Diari Oficial de la Comunitat Valenciana de 12 de maig de 2006».  
L'article 38 de la Llei 7/2007, de 12 d'abril, de l'Estatut Bàsic de l'Empleat Públic, disposa que per a la validesa i eficàcia dels acords serà necessària l'aprovació expressa i formal del Consell de Govern de la Comunitat Autònoma.   
Per tot això, i a proposta del conseller de Justícia i Administracions Públiques, el Consell   
ACORDA  
Aprovar el text de l'Acord de la conselleria de Justícia i Administracions Públiques i els representants de les centrals sindicals integrants de la Mesa Sectorial de Justícia sobre increments lineals mensuals sobre les quanties que en l'actualitat percep cada funcionari pels conceptes de complement autonòmic transitori i complement de productivitat.  
Publicar el present acord en el Diari Oficial de la Comunitat Valenciana.  
Valencia, 21 de desembre de 2007  
El vicepresident primer i secretari del Consell,  
Vicente Rambla Momplet.